जेएनयू की प्रोफेसर मन्नू मित्तल ने कहा कि पुरुषोत्तमजी ने इतना सजीव और जीवंत वर्णन किया है कि पाठक के सामने पूरा चित्र सामने आ जाता है. यह केवल यात्रा वृत्तान्त नहीं है बल्कि शोध भी है. उन्होंने कहा कि व्यापारिक रास्तों की खोज के माध्यम से पुरुषोत्तम जी ने भारत और मध्य एशिया के सांस्कृतिक संबंधों की पड़ताल की है. अस्त्राखान के व्यापारियों के साहसिक जीवन को यह किताब पाठकों के सामने लाती है. मन्नू मित्तल ने कहा कि नवंबर के पहले सप्ताह में जेएनयू में आयोजित सिल्क रूट कांफ्रेंस में इस किताब पर आधारित व्याख्यान बहुत सराहा गया था, अपने काव्यात्मक मुहावरे के साथ ही, इस ऐतिहासिक तथ्य को रेखांकित करने के कारण भी कि सिल्क रूट केवल पश्चिम और पूर्व के बीच नहीं, उत्तर और दक्षिण के बीच भी था; याने भारत ही नहीं अफ्रीका के इतिहास पर भी पश्चिमकेन्द्रित दृष्टि से बाहर निकल कर सोचने की जरूरत है.